Hallelujah (I am the Preacher)

«Hallelujah (I am the Preacher)» er en sang som ble skrevet av Roger Greenaway og Roger Cook og utgitt på singel av både The Derek Lawrence Statement i mai 1969 og av Deep Purple i juli samme år. Det var Derek Lawrence som foreslo låten for Ritchie Blackmore i Deep Purple. Lawrence var produsent på Deep Purples foregående tre album. Låten er også utgitt på singel av Tony Kingston i 1972 og People (duoen Jackie Lynton og Andee Silver, også kjent som Purple Heart og Spring Fever) i 1970.

The Derek Lawrence Statement 
Låten kom først ut under tittelen «I am the Preacher», på en sjutommer som var den eneste utgivelsen som ble gjort med bandnavnet The Derek Lawrence Statement. Teamet bak hadde imidlertid en rekke andre utgivelser med andre bandnavn på plateselskapet Bell Records i USA. Disse prosjektene var ledet av Derek Lawrence, som brukte et roterende sett musikere på innspillingene. Sampling av låten finnes på flere hiphop-utgivelser.

B-siden het «In Our Own Sweet Time», skrevet av Derek Lawrence, Tony Wilson og Elaine Corlett.

Sannsynlige musikere
 Larry Steele – vokal
 Liza Strike – vokal
 Tony Wilson – vokal
 Albert Lee – gitar
 Harvey Hinsley – gitar
 Chas Hodges – bass
 Micky Burt – trommer

Deep Purple 
«Hallelujah (I am the Preacher)» var den første innspillingen fra Deep Purple med Ian Gillan som vokalist, utgitt året før Concerto for Group and Orchestra kom ut. Roger Glover deltok som studiomusiker, da han foreløpig ikke var blitt medlem i bandet. Noen utgaver av singelen bruker tittelen «Hallelujah». Produksjonen er kreditert bandet på noen utgaver, Derek Lawrence på andre, og Deep Purples management Tony Edwards og John Colleta på atter andre. Lawrence har sagt i intervju at han ikke var involvert. Låten ble ikke inkludert på noe album, men ble tatt med på samlingen The Deep Purple Singles A's and B's (1978).

B-siden kommer fra den foregående sammensetningen av bandet. «April Part I» er en nedredigert versjon på 4:00 av avslutningssporet «April» på Deep Purple (1969). Den er skrevet av Ritchie Blackmore og Jon Lord. «April Part I» er instrumental, sett bort fra ordløs harmoni-vokal. Albumversjonen av «April» på 12:10 hadde en kort tekst.

Musikere
 Ian Gillan – vokal
 Ritchie Blackmore – gitar
 Jon Lord – orgel
 Roger Glover – bass
 Ian Paice – trommer
På «April Part I» var ikke Gillan og Glover med i Deep Purple, men derimot Rod Evans (vokal) og Nick Simper (bass).

Referanser 

Deep Purple-sanger
Sanger fra 1970